คลังปรับลดศก.ปีนี้โต3%
ส่งออกพ่นพิษคลังปรับลดเศรษฐกิจปีนี้เหลือ 3%
28 ก.ค. 2558

ส่งออกพ่นพิษคลังปรับลดเศรษฐกิจปีนี้เหลือ 3%
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า คลังปรับลดประมาณการเศรษฐกิจปี 2558 ล่าสุดขยายตัว 3% จากเดิมที่คาดว่าจะขยายตัว 3.7% เนื่องจากคาดว่าการส่งออกของประเทศขยายตัวติดลบมากถึง 4% จากเดิมที่คาดว่าจะขยายตัวได้ 0.2%
อย่างไรก็ตาม เศรษฐกิจไทยปี 2558 มีปัจจัยบวกจากภาคการท่องเที่ยวที่ขยายตัวมากกว่าที่คาดไว้สูง คาดว่าทั้งปีจะมีนักท่องเที่ยวเข้ามาในไทย 29.9 ล้านคน จากเดิม 29.4 ล้านคน ส่งผลให้รายได้จากการท่องเที่ยวขยายตัวได้ 24% 
นอกจากนี้ การเร่งรัดการเบิกจ่ายของรัฐบาลจะส่งผลดีกับเศรษฐกิจไทยมาครึ่งต่อเนื่อง หลังจากที่การเบิกจ่ายเริ่มขยายตัวตั้งแต่ไตรมาสแรกของปีนี้ การลงทุนโครงการต่างๆ มีความชัดเจน มีการตั้งคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศ ที่มีนายสมหมาย ภาษี รมว.คลัง เป็นประธาน จะช่วยให้การลงทุนภาครัฐดำเนินการได้เร็วขึ้น
ขณะที่การบริโภคภาคเอกชนฟื้นตัวจากปีก่อน จากราคาน้ำมันและดอกเบี้ยอยู่ระดับต่ำ ด้านการลงทุนภาคเอกชนก็ฟื้นตัวตามการลงทุนของภาครัฐที่ขยายตัวได้มากขึ้น